khistorydata/jeongjo-sjw-relations huggingface dataset:
정조 9년 · 목
戶曹啓言。金川土地之移屬於訓局。旣出特敎。則更請還屬。有關事體。請置之。允之。
정조 9년 · 목
予曰。雨意快晴。日氣昭朗。正是秋日霽景矣。興鎭曰。黃海道狀啓。再昨入來。而院吏未及照檢。今始入啓云矣。予曰。政院事。每每稽緩。申飭也。
정조 9년 · 목
予曰。禮判金履素。前參判李文源入侍。予曰。召見卿等。欲問 弘陵補土事矣。待宰臣東行還來後始役。則日子太晩。卿之此行。亦是不可已之擧。事甚掣肘矣。文源曰。待臣復命後擧行。似不晩矣。予曰。何日發行乎。文源曰。再明日欲辭朝矣。予曰。海州水災。聞甚驚慘矣。豊之曰。然矣。
정조 9년 · 강
永禧殿。命躬詣奉審後當修補。
정조 9년 · 목
禮曹以 永禧殿雨漏處修改擇日啓稟。敎以。以十六日爲之。躬詣奉審後。仰土剝落處當修補。此意分付該曹。
정조 9년 · 강
命十六日儒生殿講爲之。
정조 9년 · 강
副司直李度默疏辭新資。賜例批。
정조 9년 · 강
命金天欽依前下敎擧行。
정조 9년 · 목
刑曹啓言。金信潮擊錚草記行會命下矣。信潮之父天欽罪犯至重。而臺啓處分間姑停。猶在未收殺之中。不得擧行。敎以。依前下敎擧行。又啓言。天欽固難輕議其疏放。敎以。豈以量處爲批。在未收殺之中乎。今番下敎。此亦量處者。依前下敎擧行。
정조 9년 · 강
判下刑曹擊錚及上言覆啓。
정조 9년 · 목
該曹啓言。梁山居金成才。巨濟居鄭世宗原情見失。不得依他例擧行。今日開坐。始爲取招。金成才爲其父德坤。以本邑吏。逋欠畢納後赴配。而病淹中路。乞蒙放釋。世宗爲其平富倉革弊。而旣有請勘一款幷勿施之命。不敢請治。而原情請勿施。敎以。又此草記。誠莫曉也。向日還宮後上言啓下時。此兩邑名上言。在猥濫拔去中。承宣李祖承以伊時入侍承宣。丁寧見之。而今又如是草記。豈不怪底。設令原上言見失。係是未啓下之上言。亦非本曹所知。本曹之每每草記。果何委折。其委折更爲詳細草記。政院之捧入。大是不察。當該承旨。爲先從重推考。又啓言。因晉州居張召史上言。則夫沈先戒被撞於李德林致死。而臣曹覆奏。刑配判下矣。今旣跨朔。必已發配。令道臣押還。親執詳覈。論理狀聞後請稟處。敎以。此獄案。道伯則傅之惟輕。果於判付時從道啓。而其後筵中大臣。刑官及登筵諸臣。皆言道啓之經逕庭。處分之太寬。然以判付已頒。不得反汗。而或慮有誤決。心常耿耿矣。際見屍親上言。不可以一邊之言。置之勿施之科。更令道臣具意見論理。狀聞後稟處。李德林姑勿押還。以待決末。
정조 9년 · 강
金吾以擊錚人原情收議啓。
정조 9년 · 목
義禁府啓言。擊錚人黃參熙。以其曾祖翼再復官。取議草記命下矣。就議大臣。則左議政洪樂性以爲。第念庚戌鞫獄。何等凶逆。不可以久遠而弛忽也明矣。翼再本以名登戊申賊招之人。又此緊出於庚獄逆招。乍放旋竄。決不宜遽議疏滌。伏惟上裁。領府事金尙喆病不收議。領敦寧鄭存謙以爲。黃翼再鞫情。今因金吾考謄之文。見其前後招辭。則道昌卽庚獄窮凶之極賊。而惟恐道昌之承款。爲行藥免禍之計。道昌之奴萬益。以翼再爲證。翼再發明之端。惟以日字之相左爲說。而萬益經斃。未及與翼再面質究竟。臺啓聯發。至於極邊定配。則其後酌放。已是寬大之典。決不可因其孫之濫訴。輕議疏滌。判府事徐命善以爲。槪見黃翼再鞫情顚末。則道昌卽庚獄肯棨。遽滌丹書。有乖嚴隄防之義。判府事李徽之以爲。憑其孫之擊錚。遽然伸冤。恐非嚴隄防杜後弊審愼之道。不可輕議復官。判府事李福源以爲。罪名初出戊申逆招。後入庚戌鞫獄。決不可更議減等之典。判府事金熤以爲。凡諸干連庚獄。若非十分淸脫。一毫無疑者。則決不當輕議疏釋。復官與否。尤非可論云矣。請上裁。敎以。依議施行。
정조 9년 · 강
諫院聯箚請黃泰熙刑配。賜批。大司諫朴天行。獻納宋銓。正言鄭致淳。柳畊。
정조 9년 · 목
箚略曰。伏見秋曹草記批旨。罪人黃翼再之孫。至請復官。第伏念鐵案昭在。獄體至重。決不可容易撓改。伏願擊錚人黃泰熙。嚴刑定配。批以。聯箚無已過乎。
정조 9년 · 강
掌令朴長卨陳疏懲討。仍請黃泰熙島配。賜批。
정조 9년 · 목
疏略曰。臣猥廁臺端。曾未能出一言論一事。以效一日之責。特賜鐫改。乞免之章。不敢贅他。而國家維持。人臣藉手。只是討亂賊明義理而已。今也不然。舊逆纔誅。新逆踵出。而當斷不斷。當施不施。至令嚴懲討之義。反歸忨時月之計。凶如瑮賊而情節未究。惡如福逆而端緖未探。道夏烱采之至妖極憯。草草勘斷。其爲緩獄之失。不可勝言。幷施當用之重律。以明幾晦之義理焉。黃翼再孫之之孫至請其祖之復官。又出於今日。而此莫非近日懲討不嚴。凶孼生心之致也。臣謂泰熙嚴加重刑。絕島定配。批以。所陳前已悉諭。附陳事亦踰諭於聯箚之批。爾其勿辭察職。
정조 9년 · 강
命海西渰戶恤典。依前下敎擧行。
정조 9년 · 목
敎曰。觀此海伯狀啓。道內五邑被溺民戶及渰死人數。至於此多。聞甚驚慘。此是追報來。恤典及蠲減等事。依日前下敎擧行事。令廟堂卽爲行會。
정조 9년 · 강
永禧殿修改時告由 祭。命遣官設行。禮戶工曹堂郞同日看審。
정조 9년 · 목
禮曹啓言。 永禧殿修改。十六日爲之命下矣。始役同日辰時爲吉。以此擧行。而先告事由 祭。同日曉頭。遣官設行。臣曹與戶工曹堂郞。當日請眼同看審。允之。
정조 9년 · 목
敎曰。儒生殿講不遠。聞有實故大司成朴祐源許遞。今日政差出。以李泰亨爲洪忠左道京試官。李天穆爲安城郡守。李敬養爲大司成。
정조 9년 · 강
命未下直守令邊將。皆令明日辭朝。
정조 9년 · 강
命上言擊錚人梁成才等嚴處。
정조 9년 · 목
刑曹啓言。梁山巨濟兩邑人。更爲草記命下矣。今此兩邑人。只呈上言。則當不捉付本曹。而旣呈上言。又爲擊錚。至於捉付之境。上言與否。本曹不能知得。謂以擊錚而被捉。兩人之一時幷擧。此是無前之事。幷爲嚴處。而復此冒陳。震懍 俟罪。敎以。始知其事實。然則兩漢之一邊上言。一邊擊錚。民習萬萬無嚴。各別嚴處。以懲日後。卿等勿待罪。
정조 9년 · 강
再明日 眞殿行 祭時齋宿處所。命依近年例爲之。
정조 9년 · 강
召見下直守令邊將于誠正閣。
정조 9년 · 목
予命珍島郡守曺翰振曰。珍島乃是弊邑。前倅亦頗善治。爾亦善爲之。毋負副擬差送之意也。仍命禮山縣監申史源曰。頃於尼城。首擬而越點矣。在汝善爲之矣。汝曾以節製被抄入侍乎。史源曰。然矣。予曰。汝之能文。固已聞知。而汝以金吾郞。押去沈頥之時。聞甚奉法誠勤。可嘉。推是以往。則爲官必善奉公。今番點下於副擬者。良以此也。予曰。明日 齋宿時別雲劍侍衛單子。催促以入。
정조 9년 · 강
判下兵曹 永禧殿奉審時軍兵磨鍊草記。
정조 9년 · 목
因該曹草記。敎以。訓局步軍六哨。馬軍二哨隨駕。禁軍則二番隨駕。禁衛營留陳陣。
정조 9년 · 강
判府事徐命善箚陳病狀。乞遞內局提擧。賜批。
정조 9년 · 목
箚略曰。頑痰挾食。轉成關格。當此移次淸齋之時。職在藥院。所當直宿。而萬無趨造之望。亟遞臣內局提擧。批以。愼節奉慮無已。明日齋宿。雖未參班。何必以此過引。見今朝晝異候。將攝易致失宜。卿須安心勿辭。益加愼護。仍命遣史官傳諭。遣御醫看病。
정조 9년 · 강
命學儒幷停擧。大司成李敬養遞差。
정조 9년 · 목
漢城府啓言。適聞西學庫直。留接巫女於其家。送言于當學敎授。使之捉送矣。敎授曺允大爲先汰去其庫直。分付査出。而仍發嶺南試所之行。則所謂學儒。發怒於庫直之見汰。捉去本府書吏。故欲爲査問善兼覈巫女之虛實。又送使令招致庫直。則隱匿不送。捉入使令。決杖五十。此不嚴飭。則凡爲巫女之隱接於四學內者。將何以摘發禁戢乎。該儒生不可無飭。卽令成均館施罰。該學書吏及庫直。亦令秋曹請照勘。允之。敎以。近來國綱士習。雖曰無可言者。寧有如許變怪乎。庠舍事體。無異賢關。名以儒生。接置巫女於學門之內。及其該府出差之後。乃反亂打府差。此自有設學以後。所未聞未有之擧。要之犯禁入城。猶屬細故之細故。學敎之頹敗。胡至此極。此不但多士之羞恥。貽辱賢關。莫甚於此。予自見此草記。憂歎交中。寧欲無語。該儒生不可以儒生待之。卽令知館事以下進詣泮宮。招致館學諸生。問其可勘之律以聞。學儒中首唱外。居齋人。一倂勿限年停擧。仍令泮堂施以儒罰。入直官員。爲先拿問嚴處。該學吏隸等。不可移法司而止。幷令嚴刑取招事分付。本府以此草記。而本館尙無一言。大是失職。當該大司成遞差。
정조 9년 · 목
以曺遠振爲承旨。朴聖泰爲執義。李顯靖爲掌令。李羽晉。李永穆爲持平。
정조 9년 · 강
命李聖彬私施惡刑委折。禁拷察啓聞。
정조 9년 · 목
刑曹啓言。幼學李聖彬侵虐小民。私門周牢。旣有捧供以聞之命。請上裁。敎以。庶民之侵凌兩班。在所當禁。而稱以兩班。武斷鄕曲。私施惡刑。侵虐至此。又欲以兩班之故。極意顧藉。則其可曰國有法乎。觀此李聖彬供招。周牢一款。不但不敢發明。以杵端納腿。仍爲結束之說。一一納招。其爲殘酷。反有重於惡刑。此而尋常看過。將使班戶皆行捕廳之事。然則捕廳革之無妨。卽此除良。元上言中。旣有買入斗恭家之說。眞有是也。此一款。不可不窮覈取服。卿曹推問時。何不盤詰乎。聖彬身加刑。私施惡刑委折。及買入逆家情節。箇箇各別禁拷察。如或直招。不待準次。卽爲停刑。修啓目以聞。逆家何限。而如恭賊之家。甘心買入。其心所在。極爲凶獰。況有三月分移接云爾。則恭賊鞫獄方張之時也。尤豈不陰慘乎。右項諸條。無非法官等閑看過處。卿等知悉。所謂都掌及聖彬等。奴屬等。分付捕廳。卽爲捉來。嚴加懲治。使小民知有捕廳之常刑。
정조 9년 · 강
命定平前縣監宋益休加資。
정조 9년 · 목
兵曹啓言。益休軍器修改實蹟。與帥臣狀啓無所相左。道啓旣云守令職內事。修改數爻。不爲開錄。賞典一款。請置之。敎以。帥臣狀辭旣如此。可知其實蹟果然。依例加資。
정조 9년 · 강
命水軍給代餉耗矯弊。令道伯從所見狀聞。
정조 9년 · 목
備邊司啓言。水軍給代餉耗劃給一款置之。雖非餉耗。亦豈無他條方便之道。更令道臣往復相議。深究善策。狀聞後請稟處。敎以。不可不斯速矯弊。卽令道伯往復。從所見狀聞。俾勿遲滯。
정조 9년 · 강
以申大昇爲大司成。前望也。
정조 9년 · 강
詣摛文院。齋宿。
정조 9년 · 목
具翼善冠袞龍袍。乘輿出協陽門。由肅章門。詣摛文院。
정조 9년 · 강
遣承旨分詣受 香所。奉審摘奸。
정조 9년 · 목
儲慶宮毓祥宮延祐宮景祜宮懿昭廟文禧廟秋夕節祭。在明日也。
정조 9년 · 강
以金尙集爲承旨。
정조 9년 · 목
敎曰。都承旨前望單子入之。
정조 9년 · 강
有政。吏曹參判沈豊之。參議黃昇源進
정조 9년 · 목
以李度默爲兵曹參判。金東稷爲相禮。李敬養爲左尹。金尙集爲刑曹參判。李廸爲慶源府使。李身敬爲南海縣監。
정조 9년 · 강
以魚錫定爲右尹。前望也。
정조 9년 · 강
遞承旨金尙集曺遠振。以尹蓍東徐鼎修代之。
정조 9년 · 목
敎曰。都承旨許遞。前望單子入之。○政院以遠振在外啓稟。敎以。許遞。政官牌招開政。又敎曰。新除授承旨。牌招察任。
정조 9년 · 강
命科場冒赴嚴禁。
정조 9년 · 목
兵曹判書趙時俊啓言。科場之淆雜。莫甚於監試。而今番隨從申禁之後。閑良輩無難冒入。烏在其禁隨從之朝令乎。且旣業弓馬。非爲自己呈券。而欲從人冒赴。徒致惹鬧。尤可駭也。各別嚴禁。使京兆五部布諭坊曲。毋至冒禁抵罪。而或有犯者。別施重律。請以淸科場。從之。
정조 9년 · 강
命寧越貽室之役。待下敎爲之。
정조 9년 · 목
兵曹判書趙時俊啓言。寧越貽室加封事。因大臣筵奏。有更觀明年年事擧行之敎。今則嶺西年事登稔。至於本邑。可謂屢熟。貽室之役。不可遲延。分付該曹。請按例擧行。敎以。待下敎爲之。
정조 9년 · 강
命官門聚點。一體停止。
정조 9년 · 목
兵曹判書趙時俊啓言。習操巡點幷停之時。官門聚點。例自諸道報備局受題。以爲行不行之道。而或有筵稟分付。敢達矣。敎以。一體停止。
정조 9년 · 강
詣 眞殿。行茶禮。
정조 9년 · 목
具翼善冠袞龍袍。自摛文院詣 眞殿行祀訖。還內。
정조 9년 · 목
永寧殿告由祭。在明日也。
정조 9년 · 강
召見戶判趙㻐。正郞洪元燮于靑陽門。
정조 9년 · 목
予曰。宮墻修築工匠及募軍等。戶曹郞廳率領來待。予曰。今日適當令節。汝輩勞苦可悶。故特賜酒肉。以爲勞問之意。分付工匠募軍等處。仍賜酒肉訖。從延生門還入。
정조 9년 · 강
遞承旨李亨元。以李秉模代之。
정조 9년 · 목
敎曰。左承旨聞有實恙。許遞。前望單子入之。待下批牌招察任。
정조 9년 · 강
減下洪忠道京試官李太亨。
정조 9년 · 목
敎曰。今聞前式年。爲本道試官云。今又往赴。殆近非此莫可。國體所在。苟艱甚矣。呈狀乞遞。處義固然。銓曹之不爲草記。可謂無所據。洪忠道京試官李太亨減下。政官牌招。開政差出。待下批。仍令明日辭朝。
정조 9년 · 강
賜承旨李秉模疏批。
정조 9년 · 목
批以。己亥事。詳在俄下傳敎。附陳事。白白無瑕。人孰不諒。勿辭行公。
정조 9년 · 목
以申益彬爲左尹。李鎭恒爲同義禁。金啓洛爲洪忠左道京試官。
정조 9년 · 강
判下安★(雨/泳)等上言。
정조 9년 · 목
因白川幼學安★(雨/泳)上言。敎以。此與尋常溢美之辭有間。待新道伯下去。詳探實蹟。狀聞事。分付。又因結城幼學崔興大上言。敎以。誠如所訴。殊極可駭。卿其親執嚴査狀聞事。下諭于洪忠監司。本上言一體下送。又因海州幼學趙光德上言。敎以。誠如所訴。朝令之下。違拒之狀。萬萬無嚴。卿其親執詳査決處後。形止狀聞事。下諭于京畿監司。元上言下送。又因東部馬場里居民等上言。敎以。今日駕過本里。豈可無別般慰恤之擧。況私門之周牢。法禁何如。則稱以兩班。焉敢如是行惡。其他侵虐情狀。誠如所訴。所謂李哥諸漢。無非亂民。不可不嚴覈重治。令該曹首犯人捉來。嚴刑取招以聞。今番本里民人。亦有自願赴役者。尤豈不拔例撫恤乎。此意一體知悉。又因金海閑良李萬權上言。敎以。有司堂上詳考決處。俾無更訴之弊。又因陜川良人林聖貴上言。敎以。詳考決給。俾無更訴之弊事。分付。又因晉州張召史上言。敎以。誠如所訴。不可不査處。令該曹枚擧上言。分付道伯。俾卽如律決處。又因帽子廛市民李福文等上言。敎以。稔知痼弊。不必回啓。令貢市堂上。另思矯弊之方。後日登對時稟處。又因昌寧童蒙河應福上言。敎以。不必回啓。兵判知悉。申飭該邑。俾無更訴之弊。又因廣州閑良吳遇泰上言。敎以。單付同樞之請。雖極猥濫。回榜之人。豈無別般優老之擧。如空闕衛將等窠。一番爲之。亦何妨也。卿其從便區處。又因禮山良人宋今石上言。敎以。有司堂上詳考決給。俾無更訴之弊。
정조 9년 · 강
命閔昌爀疏入之。
정조 9년 · 목
敎曰。觀此疏辭。事甚訝惑。閔昌爀退却疏入之。
정조 9년 · 강
禮曹以李㙉上言。收議啓。
정조 9년 · 목
該曹啓言。豐德李㙉爲其五代祖移宗奉祀上言。議大臣覆啓蒙允矣。議于大臣。則左議政洪樂性。領府事金尙喆病不獻議。領敦寧鄭存謙以爲。勳臣不祧。固宜繼絕。而移宗奉祀。事係變通。不可以上言遽令許施。使勳府考其世派。行關本道。知委該邑。査問其門長及宗人。詳知其無昭穆可繼後稟處。恐合事宜。判府事徐命善以爲勳臣絕祀。許令立后。而但未知世派果可相當否。此則恐不可不査問而處之。判府事李徽之以爲。使勳府詳問後處之。恐合事宜。而不敢輕議。判府事李福源以爲。繼絕雖是美典。移宗實係變禮。不可以勳家之當恤。已例之有據。遽然許施。詳考後稟處。判府事金熤以爲。勿論支嫡。擇立其後。是爲繼絕之義。不必以移宗爲拘。但宗派無人。則求諸次宗。次宗又無人。則求諸次宗之次然後。庶可使世派不混。禮意不紊。更令査問而處之。似合事宜云矣。大臣之議如此。請上裁。敎以。依議施行。
정조 9년 · 목
敎曰。閔昌爀事。蔽一言曰。其漸不可長也。早不遏萌。任其燎原。則將使向來居銓之臣。難乎免於蜮弩之潛射。然惟予在。寧有是也。大抵昌爀此擧。卽反噬之最毒手。人之無恥。胡至此甚。此宰臣當丙申初服。以銓郞挺身激揚。積被睢盱。坐是而受人誣衊。在宰臣。誠榮且耀矣。至若己亥事。原其情。恐與李普行輩。同歸駭穽。故爲此脫避之計。職不過錯料也。在其時。朝象頓變。人莫不瞠惑。似此一着差了。讀書諸人。猶皆不免。此無他。樞機至嚴秘。轉旋在俄忽。如一重臣之密暱有樹立者。自西藩歸。有頃始覺得。至翌春乃抗箚論列。況此宰臣之資稍淺跡稍疏。不及重臣幾級者乎。到今打起過劫之燃。追說經年之夢者。必是出於嫁禍嚮用人之計。渠輩向今日朝廷。尙敢嘗試乃爾乎。不待前疏承批。忽以前銜投疏。視本事猶屬薄物細故。如不洞示好惡。從此世道人心。無可底定之時。豈直爲一宰臣地也。投疏人閔昌爀。先施削版之典。
정조 9년 · 강
左捕廳以李聖彬等嚴囚啓。
정조 9년 · 목
該廳啓言。都掌及聖彬等懲治命下矣。入處恭賊家之委折嚴覈。而托以買舍。與劇逆家眷同處一室。萬萬凶慘。擅行惡刑。猶屬餘事。徐春芳則身爲都掌。聽人使喚。出力助虐之罪。與聖彬無間。幷爲嚴囚。敎以。各人等。不過聽其指使。保放。待結末勘放。此草記謄送刑曹。以爲添問目取招。
정조 9년 · 강
詣 永禧殿展拜。
정조 9년 · 목
具翼善冠袞龍袍。乘輿出協陽門。至降輿所。降輿乘輦。由敦化門。詣 永禧殿大門外。降輦乘輿。至降輿所。降輿入大次。時至。改具冕服。詣版位四拜。陞白東階詣各 室奉審訖。仍詣後簷雨漏處。命召 宗廟事知守僕。敎曰。雨漏若在 殿廟道里外。則不爲 移安。有陞匠修改之例乎。對曰。係是 殿上。故例不得陞匠修改矣。仍命戶判趙㻐入侍。予曰。俄聞守僕之言。不爲 移安。則勢不得陞匠修改。不得不 移安修改。而今則不但事在倉卒。諸執事皆不得淸齋。修改之遲滯。雖萬萬不安。而勢將姑待日後矣。㻐曰。聖敎誠然矣。入次改具翼善冠袞龍袍。乘輿至降輿所。降輿乘輦。由協陽門還內。
정조 9년 · 강
左議政洪樂性。判府事李徽之陳箚請罰。幷賜批。
정조 9년 · 목
樂性箚略曰。祗謁 南殿。親董事役。第臣一疾。尙難蠢動。鑾駕儼過。亦不能趨伏路左。不可以尋常闕禮而論。亟降威罰。○徽之箚略曰。展拜 南宮。誠禮克伸。第衰朽益甚。百病交侵。未免闕禮之罪。亟降嚴命。幷批以。未參何傷。卿須安心。益加愼攝。仍命遣史官傳諭。
정조 9년 · 강
吏曹判書鄭尙淳疏陳病狀乞遞。賜批許之。
정조 9년 · 강
命文臣製述。以十九日爲之。
정조 9년 · 강
命文臣殿講置之。武時以朔試射例代行。
정조 9년 · 목
因專經文臣儒生武臣殿講退行啓稟。敎以。文臣則製述相値。今番則置之。武臣則以朔試射例代行。日子以十九日爲之。又因儒生殿講退行啓稟。敎以。監試初試隔日。今番則殿講置之。
정조 9년 · 강
遞承旨尹蓍東李秉模。以李敬養趙鼎鎭代之。
정조 9년 · 목
敎曰。都承旨許遞。前望單子入之。又敎曰。左承旨許遞。前望單子入之。待下批牌招。
정조 9년 · 강
以李在簡爲刑曹判書。
정조 9년 · 목
敎曰。昨日旣非齋日。則諸堂之無端稱病。稽忽甚矣。刑曹行公堂上遞差。判書前望單子入之。待下批。與未肅拜參議牌招開坐。參判待下批。牌招參坐。
정조 9년 · 강
以李義寬爲廣州府尹。備薦也。
정조 9년 · 목
以尹蓍東爲刑曹參判。徐浩修爲吏曹判書。田翊顯爲黃海水使。
정조 9년 · 강
遣承旨詣 崇陵。奉審摘奸。
정조 9년 · 강
命日官池日賓等。優給米布。
정조 9년 · 목
因禮曹啓稟。敎以。池日賓金喜慶等。前後國役。效勞不些。自當鱗次收用。今番推擇。尤爲可嘉。爲先令該曹優給米布。
정조 9년 · 강
刑曹以擊錚人原情覆啓。
정조 9년 · 목
該曹啓言。高城幼學權掄原情以爲。九寸姪生萬兄弟性稟凶頑。人皆畏懼。渠遭父母喪。無以營葬矣。成萬囑其兄生萬。持杖作變。先打器物。次及祭廳。破紙帳碎神主。蹴下魂魄。乞報父母之讎云矣。語無倫脊。殆同狂譫。請嚴勘。敎以。所謂權生萬。春間鞫獄辭緣被逮。旋因證左不實。特命白放下送。而至於此事。眞有是也。渠以袒免之間。乃有此伐喪之擧者。論以法律。有關風化。不可以事在年久。仍以置之。此等訟理。亦當扶抑於强弱之際。狂譫從他狂譫。宜令一番明覈。分付道臣。各別嚴處。又啓言。牙山幼學元好恭原情以爲。其父在夏買得平澤野里坪雇馬堰。完築作畓而斥賣宮房。文券昭昭。使其父得免盜賣之律云矣。請勿施。敎以。國有一分紀綱。幺麼賤孼。焉敢若是跳踉。本罪之外。卽此一事。尤係罔赦。不可以四件內事。尋常處之。元好恭自本曹嚴刑定配。至於在夏。則日前見恩彥君房手本。厥漢偸食千餘金。尙不還報爲辭。元手本姑不啓下。此一款。問于該宮房。卽爲推給後草記。大抵在夏之行惡。非止一再。待考訊限滿。更加嚴刑。依前判付。各別嚴覈得情。以懲日後。又啓言。通津幼學李普顯原情以爲。泥生作畓處結卜。永祐園依願納屬云矣。勿施。請嚴勘。允之。又啓言。熊川閑良金德恒原情以爲。本縣衙客劉達相。與吏房締結行惡。通奸逆婢。橫被陰禍者多。縣民渙避者。三百餘戶。錢貨見奪。亦爲屢千餘金云矣。勿施。請勘處。敎以。逆婢潛奸之說。固不足取信。豈有是也。亦豈可任置。下送該道伯處。使之査治之意分付。
정조 9년 · 목
刑曹啓言。西學書吏金重得等。渠旣自犯。終不直招。請嚴刑取服。敎以。勿論率畜之虛實。以此供招。難以適從。卿等今番除拜。專爲此等事究竟。而及見啓自。未免含糊依違。此啓目勿施。出意見詳査後。論理啓聞。
정조 9년 · 강
命文臣製述。明政殿爲之。
정조 9년 · 목
政院以文臣製述處所啓稟也。
정조 9년 · 강
御明政殿。行文臣製述。仍詣春塘臺。行專經武臣試射。製述試官鄭存謙吳載純沈豊之金宇鎭安聖彬洪仁浩金翊休
정조 9년 · 목
具翼善冠袞龍袍。乘輿出賓陽門。御明政殿。予曰。監試官望。何不擬入乎。承旨趙鼎鎭曰。試官望則獨堂例不得擧行云矣。予曰。判書在外。參判參試。參議獨爲擧行也。特敎則似無妨矣。○以中爲論題。仍詣春塘臺。武臣試射訖。還內。
정조 9년 · 강
命監試試官二品幷擬。在外代改望以入。
정조 9년 · 목
敎曰。試官二品幷擬。旣有數十年前前例云。試官中在外代。更爲擬入。又敎曰。試官尹勉升尹矆在外代。改望以入。
정조 9년 · 강
召見弘文提學及兵判閣臣一二所試官于誠正閣。弘文提學徐有隣。兵曹判書趙時俊。檢校直閣徐龍輔。一所試官金尙集趙弘鎭韓光植。二所沈豊之。尹尙東成種仁。
정조 9년 · 목
予曰。昨年秋。以慶科之故。有弛張之擧。而自是之後。科場淆雜。士習駭悖云。不可不更加申飭。且聞前例。曾有亞卿主試之事云。故特以卿等主試。須爲別般禁飭。無有雜亂之弊。近日早呈。亦爲痼弊。幷須知悉好矣。尙集等曰。前後飭敎截嚴。似不至如前淆亂。而至若換手。則難以一禁矣。仍命監試官柳順玄高廷憲曰。汝等窺察場屋。俾無攔入紛拏之患。而如不惕念。難免重勘矣。又命時俊曰。衛將所軍士。自兵曹定送。而收券及入門之時。奸僞之情。多從此輩。各別申飭。好矣。
정조 9년 · 강
命未下直閫帥守令。皆令明日辭朝。
정조 9년 · 강
嚴飭一二所試官及儒生。
정조 9년 · 목
敎曰。向見臺臣疏語。近聞筵臣陳白。士習之解弛。今番爲尤甚云。此必年來因慶科設場。飭禁稍弛。弊復若前而然。日前申飭。出於先甲之意。而以今士習。難保其一遵朝令。俄已召見試官監試官。有面飭者。如是而或有隨從之攔入者。或有試券之早呈者。又或入門數與收券數。太相參差。則該所試官。監試官當以重律從事。儒生之犯科者。自有科場之律。幷令申諭。期於無犯。入門時。若能十分束濕。必無入場後現發之事。此則令政院嚴飭禁亂官處。萬一現發於史官摘奸時。則當該禁亂官。亦當以科場律論。以此意一體嚴飭。
정조 9년 · 목
兵曹啓言。氷庫別提金百全。帳前呼不之委折。査問命下矣。嚴加査問。則以爲本庫書員。初不通報。竟至於此云。令下三日。到今不赴。令該府拿處。至於該吏。則旣塡百全之名於捧甘。又書納擧案。不卽通報者。極爲痛駭。亦令該曹嚴治。請以爲懲他之道。允之。
정조 9년 · 강
召見輪對官于誠正閣。
정조 9년 · 목
予謂刑曹佐郞鄭大容曰。刑曹審理錄文案。已爲作册乎。大容曰。本判付入來政院。未及爲之矣。予曰。往復推去。從速爲之也。仍命承旨李祖承曰。使院吏覓送審理文案於秋曹也。予曰。昨今日朝食堂到記數爻。招問成均館書吏。承旨前望入之事。分付吏曹。
정조 9년 · 강
遞承旨鄭宇淳柳烱。以曺遠振爲承旨。尋遞遠振。以鄭東浚。李亨元爲承旨。
정조 9년 · 목
敎曰。違牌承旨踏下代。前望單子入之。待下批牌招察任。○政院以遠振在外。變通啓稟。敎以。許遞。前望單子入之。待下批牌招察任。又敎曰。新除授承旨。牌招察任。
정조 9년 · 강
召見禮曹判書金履素于誠正閣。
정조 9년 · 목
予曰。 永禧殿雨漏處修改日子。何間爲吉云乎。履素曰。初九日。十五六日俱吉云矣。予曰。稍待快霽。秋奉審時。更議始役。似好矣。
정조 9년 · 강
召見承旨李祖承鄭東浚于重熙堂。
정조 9년 · 목
予曰。明日到記。勿拘額數事。俄已下敎。同副承旨留待泮中。限日暮收取以來事分付。予曰。殿座前。儒生許入于集春門事分付。
정조 9년 · 강
命秋到記及抄啓文臣親試。春塘臺爲之。
정조 9년 · 목
敎曰。同副承旨馳詣泮宮。夕食堂到記。收取以來。又敎曰。秋到記。明日爲之。又敎曰。明日秋到記處所。以春塘臺爲之。又敎曰。抄啓文臣親試。以初二日爲之。○政院以抄啓文臣親試處所啓稟。敎以。春塘臺爲之。
정조 9년 · 강
以沈豊之爲大司成。黃昇源爲吏曹參議。
정조 9년 · 목
敎曰。大司成前望單子入之。又敎曰。大司成先進去後肅拜。又敎曰。吏曹參議前望單子入之。
정조 9년 · 강
命儒生入場時。北營入直軍集春門把守定式。
정조 9년 · 목
敎曰。明日圓點儒生入場時。北營入直軍三十名。除標信。將官率領。集春門把守。待畢試。除標信。還入直。此後圓點及節製。依此爲之事。定式施行。兵曹節目中添入。
정조 9년 · 강
命朴祐源徐鼎修李延伋尹翊東敍用。
정조 9년 · 목
敎曰。明日抄啓文臣親試試官。不可不備員。罷散人員敍用。仍令該曹。口傳付軍職。
정조 9년 · 강
重推洪忠監司李得臣。
정조 9년 · 목
政院以得臣以假都事替封狀啓。請重推。允之。敎以。後勿如是之意。書目嚴飭題送。假都事又或替當封啓。該都事拿處也。
정조 9년 · 강
命洪忠假都事狀啓還下送。
정조 9년 · 목
狀啓以爲。紅柹限內未得封進。監司李得臣待罪。敎以。狀啓之每每替封。是爲緩忽。貢果未及爛熟。非卿之故。則何爲而有此待罪之擧乎。以卿待罪。都事狀啓。無例之據。卿之處義。訖可休矣。此狀啓還下送。使之親封上送事。下諭于監司處。
정조 9년 · 강
召見承旨柳炯[焵:I-PERSON]于誠正閣。
정조 9년 · 목
予命黃海監司嚴思晩。水使田翊顯。廣州府尹李義寬入侍。仍命思晩曰。方面之任。孰非不重。而今番則便同特簡。下去勉力爲之。海州之民。偏被水災。不能安所云。其安集之道。專在方伯。迎送之節。使之十分節省。以除民弊也。義寬進前。予曰。保障重地。下去勉力爲之。
정조 9년 · 강
命儒生應製入格人。大司成率領來待。
정조 9년 · 목
敎曰。今十六日日次儒生試取。因監試隔日。雖命停止。適値遐方儒生觀光之時。兼欲因此勸獎。昨日特下御製題。居齋生泮居鄕儒。使之應製矣。今日則監試相値。未及頒賞。賦表次上以上入格人。當施賞。明日大司成率領來待。
정조 9년 · 강
設監試初試于一二所。一所試官金尙集趙弘鎭韓光植。二所試官沈豊之尹尙東。成種仁。
정조 9년 · 강
命經筵取稟。自明日入之。
정조 9년 · 강
副修撰金履鏞疏陳病狀辭職。仍請懲討。賜批。
정조 9년 · 목
疏略曰。臣自來病狀。豈有冒膺三司之望。而況今法講頻開。挾册趨走。尤無可望。亟遞臣職。嗚呼。今春鞫獄。何忍言哉。凡於諸臣之請。事係懲討者。幷賜兪音。臣於黃泰熙爲其祖鳴冤。尤萬萬痛駭。翼再負犯。何等至重也。此莫非討逆不嚴。而吳始壽復官之擧。亦是已。惜乎。爲大臣者。不能廣考昭詳。使百年鐵案。一朝遽翻。爲累聖明大矣。亟令勿施。批以。他批悉諭。爾其勿辭察職。
정조 9년 · 강
命時囚。皆令明日捧供。
정조 9년 · 목
敎曰。一遞。廉防已伸矣。況向下傳敎。爲之卞釋。不啻諄復。而今又違牌。此大關分義。到今此承宣。無可言之處義。行左承旨李秉模。從重推考。更爲牌招。申飭行公。牌去來催促。又敎曰。一違再違。殆若期於必遞者然。此何分義。此何處義。日前傳敎之後。其爲淸脫。反有勝於遭罹之前。然而違傲。誠理會不得。況今夜漏已深。因一承宣去就。其將徹夜酬應乎。行左承旨李秉模。爲先從重推考。更卽牌招。違牌勿爲呼望。
정조 9년 · 강
命備局公事。皆令明日回啓。
정조 9년 · 목
敎曰。次對久未爲之。備局未及回啓公事。草記或啓目間。皆令明日回啓事。分付備郞。
정조 9년 · 강
遞吏曹參判沈豊之。
정조 9년 · 목
敎曰。政官待明朝牌招開政。參判方在試所。許遞。明日政。參議擬入。
정조 9년 · 강
命學儒停擧。學隸重治。
정조 9년 · 목
敎曰。觀此刑曹啓目。巫女之學內率置。似有風聞之爽誤。而身爲齋生。旣聞學內有此事。則無論虛實之如何。但當付之法府。以待査處決末。況庠舍亦非用杖之地。則捽曳府吏。亂打府隸。似此學儒。貽辱章甫。誠不可少。然事實與當初所料稍間。處分亦宜有區別。學儒中首唱人。勿限年停擧。參見人。限三年停擧。以此以彼。學儒之駭擧。無非學隸之所慫慂。依啓目。各別重治之意。分付本館該曹。
정조 9년 · 강
命不遵筵敎之二所試官等委折。據實草記。
정조 9년 · 목
敎曰。今聞政院査奏之言。二所擧行。自入門時。至收券後。事事無非不成說。殆若一反筵敎。不欲遵承者然。寧有如許事理。比諸一所。場中其整齊與否。遵令勤慢。不可同日而語。至於擧案之或捧或不捧。隨從人之爛入。空名紙之不禁。試券之早捧。無非不事事之致。而入門不考照訖帖。不捧照訖講。亦不及於一所。況主掌官禁亂官等所爲之疏忽。不一而足。部官又何不眼同申飭乎。此等試官。將焉用哉。若此而安望考試之秉公。二所試官監試官禁亂官主掌官等當處分。爲先姓名自首草記。卽爲分付二所試官處。筵中面飭。果何如。今朝又令承宣書送筵敎。則試官等之初不動念致察。徒以紛聒爲事。二所事。誠萬萬無狀矣。其委折。爲先據實草記。
정조 9년 · 강
命一所試官益加惕念。
정조 9년 · 목
敎曰。今番試所。一所擧行。勝於二所云。卿等奉法之誠勤。予甚嘉尙。二所試官以下。方欲處分。卿等益加惕念。早呈之券。不置高等。紙品書體之過厚涉擬疑者。卿等亦必審諒勿取。終場之入門前。以此意卿等預爲曉諭。赴試諸生處事。分付一所試官處。
정조 9년 · 강
命通編刻役匠手。令本道從厚施賞。
정조 9년 · 목
監印廳啓言。通編刻役告訖。西關匠手下送。而在前量給其路資米錢矣。今亦依此例請擧行。允之。敎以。下去後亦令本道從厚施賞後。狀聞事。分付。
정조 9년 · 강
放時囚李象鼎等。
정조 9년 · 목
因義禁府都囚徒。敎以。李象鼎放。趙衍德添載石數零星放。金百全放。
정조 9년 · 목
刑曹啓言。元好恭擊錚嚴覈命下矣。好恭嚴刑一次。定配於永興府押送。而恩彥君宮任所告中。民人等處徵捧者。請分付各該道臣。允之。敎以。民人等處。不必推尋。此一款置之。又啓言。擊錚罪人李普顯。恩津縣定配。請押送。允之。
정조 9년 · 강
召見大提學弘文提學閣臣大司成于儀宸門。大提學吳載純。弘文提學徐有隣。檢校直閣鄭東浚。大司成申大升。
정조 9년 · 목
予命泮製居首鄭遂龜等四人入侍。出給各其試官券。仍命賦新鳳芝。又命召入賦表三下以下儒生一百七十八人。令戶曹郞廳分給賞紙。
정조 9년 · 강
召見奉審訓將具善復。禁將徐有大于誠正閣。
정조 9년 · 목
永祐園築堤處奉審後人來也。○予曰。奉審則果何如。善復曰。看審左右。則白虎邊道路。今則皆作民畓。而爲 園所屬。今若塞路於其處。則所入似不過數千金。而雖以觀瞻言之。似甚好矣。且爲築堤。以重白虎。則雖有大水。亦似無慮矣。予命具聖元入侍。予曰。塞路之處。若爲植木則何如。而在 園所爲乾亥方乎。聖元曰。植木則誠好矣。而果爲乾亥方矣。予曰。此處工役。不必持難。將以二十四日始役矣。臨時當召汝。其時入侍。
정조 9년 · 강
命日次儒生。依應製例施賞。
정조 9년 · 목
敎曰。今番試取。卽日次儒生講代行也。進士鄭遂龜初旣居首。比較又居首。令政院依日次講居首例。以直赴會試捧傳旨。其餘儒生。依應製例施賞。
정조 9년 · 강
命文臣製述武臣試射居首人。依例捧傳旨。嚴飭二所試官。
정조 9년 · 목
敎曰。謂有今日申飭。明日入門時。如有過加操切。致令觀光儒生。或有經徑還之擧。又或有被困之事。則當該試官。亦難免重勘。一依當初筵敎擧行事。嚴飭二所試官處。
정조 9년 · 강
罷承旨李秉模職。
정조 9년 · 목
敎曰。資雖二品。職是承宣。而出牌無去來。是何異於懸牌乎。爲之昭晣。多費辭敎。而冒昧不知變通。道理也分義也。可謂掃地。行右承旨李秉模罷職。
정조 9년 · 목
以李敬養爲吏曹參判。尹矆爲副應敎。權裕爲校理。尹序東爲副校理。
정조 9년 · 강
以徐龍輔鄭宇淳爲承旨。
정조 9년 · 강
命二所入門官拿處。試官等事過後禁推。
정조 9년 · 목
二所啓言。儒生入門。以收券數較之。反加於入門。不勝惶恐。而入門官不善照察。致此相左。請拿處。允之。敎以。卿等所爲。極爲駭然。只稱惶恐。不言待罪何也。場內之事。監試官主之。亦豈無不飭之罪。卿等及監試官。事過後。下義禁府推考。以此爲先知悉也。又敎曰。一所則收券單子。尙今不入來。可謂古法復見。而二所之午前收券。擧案又不捧。試官所爲。極爲無據。朝令不遵。如此考試。必當不公。今番萬一以不實才。冒濫高占。則監試官行私而然。爲先收券太早委折。令二所據實草記。
정조 9년 · 강
命二所試官等罷職。監試官拿勘。禁亂官重勘。
정조 9년 · 목
二所啓言。儒生入門之前。各別曉諭。而終不能使之整齊。懸題之前。又以晩呈布告。而亦未免早捧。擧案則錯雜而不得盡收。隨從則攔入而未果摘發。空名紙之任其持入。照訖帖之不爲考講。部官之不使眼同。臣等之罪也。恭俟鈇銊。敎以。兩所試官均承筵敎。同在試場。而昨日擧行勤慢。不啻判異。此卿等於遵朝令畏國法之心。不若他所而然。似此微事。如是僨誤。拔例差遣之意。果安在哉。許多罪過。雖皆一一自首。其爲越禁干科則一也。不可以卿等之首實。置而不論。卿等爲先罷職。監試官亦不可禁推而止。令該府拿問重勘。禁亂官更觀明日擧行。亦當依初下敎。別樣重勘。以此分付。雖以擧案及收券事言之。一所則收券單子。翌朝始呈。擧案册子。至滿一大籠。而卿所則早早許捧。已誑多士。擧案亦不收捧。卽此可見卿等擧措之乖當。此委折。亦爲首實草記。
정조 9년 · 강
領府事鄭存謙。判府事李福源聯箚自引。賜批。
정조 9년 · 목
聯箚略曰。卽伏見修撰金履鏞上疏。以昨秋獻議。大加非斥。臣等之自速評駁。亦旣屢矣。亟降重譴。以謝公議。批以。所辭無已太過。卿等安心勿辭。卽起視事。仍命遣史官傳諭。
정조 9년 · 강
命朴暉等議處。許晪等勘放。趙時種後坐起捧供。
정조 9년 · 목
義禁府啓言。二所入門官學錄朴暉。西學訓導李聖輪原情。泛稱遲晩。請刑推得情。幷敎以。除刑推議處。又啓言。前典籍許晪。文臣製述時。無緣不參。笞五十收贖。解見任別敍。允之。敎以。功減一等。○刑曹啓言。交河前郡守兪漢敦緘辭。照律以右律請施行。敎以。依此律施行。功議各減一等。又啓言。永興府使趙英鎭等緘辭。右律請施行。敎以。依此律施行。趙英鎭功議各減一等。鄭益祚閔慶世曺命楫等。功減一等。○義禁府啓言。禮山縣監趙時種原情。泛稱遲晩。請刑推得情。敎以。特敎口招之下。渠焉敢如是漫漶。此供辭勿施。後坐起時捧供。
정조 9년 · 강
召見備局有司堂上。稟事堂上。于誠正閣。戶曹判書趙㻐。訓鍊大將具善復。判尹鄭昌聖。副司直徐有隣。刑曹判書李在簡。兵曹判書鄭時俊。
정조 9년 · 목
予曰。大臣一空。誠可悶。以近來世道人心。無大臣而何以爲之乎。左相之病。近漸向差云。何時可以造朝否。㻐曰。今則病幾盡愈。而造朝之期。未知的在何時矣。予命訓將戶判曰。 永祐園擧動時。若値經宿。則旣無隣 陵。又無容接之家舍。卿等皆爲外處。誠爲可悶。作舍十餘間則似好。而卿等之意何如。僉曰。誠如聖敎矣。善復曰。若不作舍。則誠難容接矣。予曰。然則趁時爲之。似好矣。
정조 9년 · 강
命差倭禮單蔘。分付關西道臣貿送。
정조 9년 · 목
戶曹判書趙㻐啓言。對馬島差倭以告訃告慶。今當鱗次出來。取考各年前例。則所給禮單蔘。當爲一百五斤零。而就其中分排磨鍊。則體蔘爲七十一斤零。尾蔘爲四十九斤零。有此數然後。可以措備單蔘百五斤矣。固當依此數卜定。而民邑之弊。亦不可不念。故昨年別貿體蔘用餘及未收。合十八斤。尾蔘十四斤零。幷計補用。則實不足體蔘爲五十三斤。尾蔘爲三十五斤。而明年漂差。若不多數出來。則例貿蔘中。似不無十餘斤剩餘。此則未可預度。姑以體蔘三十八斤尾蔘二十五斤。先爲卜定。而價本則以關西小米及別餉庫錢。依年例貿蔘價例。貿送之意。已爲就議大臣矣。以此分付於關西道臣。請趁速貿送。從之。
정조 9년 · 강
命畿營推移。令該廳充補。
정조 9년 · 목
京畿監司徐有防啓言。黔巖碑閣營建。常賑穀物會減事。伊時道臣親承筵敎。而未及回旋。先以營中所儲。推移取用。因循未報。令該廳依例會減。充補營儲。宜有一番提稟。故敢達矣。從之。
정조 9년 · 강
陵幸時。命釜鼎馬糟等物。畿伯査實狀聞。
정조 9년 · 목
因京畿各邑 陵幸時分辦單子。敎以。此後 陵幸時。蛟龍旗標旗纛竪立筒除之。依京擧動例。只植抹木。所謂百官炊飯釜鼎馬糟等物。名存實無云。此則畿伯更爲査實實數。後錄狀聞事分付。黔巖碑閣下馬所排設磨鍊。甚無意。亦爲除之事。分付。
정조 9년 · 강
陵所駕轎假家。命除減。朝家處分。知委民間。
정조 9년 · 목
敎曰。俄於畿伯入侍。分辦一依抹下數除減之意。已有下敎。承旨及各 殿問安支待。亦命除之。而丁字閣地排設。只親祭 陵寢爲之。 陵所入幕次後玉轎假家。事甚無義。此後亦爲除減。雖以駕轎言之。例置下馬所。遮日下假家。亦屬衍文。此後陵所駕轎假家。永爲除減。以此傳敎載之該寺該道謄錄事。一體分付。見今禾穀。姑未收穫。軍馬折草。問于隨駕營門。比前例量減。如是下敎之後。雖一事半事。如有違越之事。則該司官員。當該地方官。當廉問。隨現當勘。不飭之道伯。難免其責。惕念擧行事。下諭京畿監司。朝家雖如是處分。別邑小民。萬一不知不聞。有循例徵斂。循例擔當之弊。此等守令。烏可免重罪。令道伯此傳敎一通。嚴飭守宰。知委民間。使小民得霑。實惠事。一體下諭。
정조 9년 · 강
命出宮時植炬。至晝停爲之。轎馬三雙待令。
정조 9년 · 목
敎曰。出宮時植炬。至晝停爲之事分付。各道驛馬。旣命除之。兵曹及司僕把來者。不過洪忠一道。馬匹必多苟艱。轎馬只三雙待令。餘皆推移補把事分付。
정조 9년 · 강
陵所修理。以本 陵官。命兼監役擧行。
정조 9년 · 목
敎曰。今番 陵幸。依辛丑例。政院春坊各 殿問安中使支待。一幷除之。 陵所修理。略略爲之。監役官勿爲進去。以本 陵官。兼監役擧行。
정조 9년 · 강
明陵幸行時。命結陣處所。依筵敎擧行。
정조 9년 · 목
敎曰。今番 明陵幸行時晝停所。勿爲磨鍊。入審黔巖碑閣後。待天明遲發。以除民弊。以此知悉。假家等事。功勿分辦事分付。俄命畿伯往審形止。仍令訓局圖來結陣處所。俱甚便好云。依筵敎擧行事。一體分付。
정조 9년 · 강
命二所禁亂官。事過後拿處。
정조 9년 · 목
刑曹判書李在簡啓言。二所禁亂所。移送犯禁人十三名。其中八人。中路見失。當該禁亂官。事過後請拿處。從之。
정조 9년 · 강
判下刑曹殺獄案覆啓。
정조 9년 · 목
該曹啓言。信川郡殺獄罪人金貴才。傷痕俱是要害。致命又在辜限之內。請上裁。敎以。腎囊若非緊踢。致斃必因別症。莖物微撑。政合致疑。以此一款。另行按査。非爲自信臆料。只要獄案歸正。觀此査啓。至謂之近墨者黑。信爾則奉大之事。由病不由踢。然如使貴才初無犯手之死。奉大之病。何從而爲崇。減死固倖耳。白放非可論。信川郡殺獄罪人金貴才。各別嚴刑。限已身減死定配。
정조 9년 · 강
御誠正閣。行書晝講。知事趙㻐。特進官鄭昌聖。承旨金夢華。玉堂李錫夏兪漢敬。假注書李德鉉。史官承膺祚尹行任。
정조 9년 · 목
講孟子。○予命交河郡守柳曾養入侍。予曰。 弘陵役處。可費幾日。曾養曰。姑未的知矣。予曰。自明日限軍役看役。
정조 9년 · 강
諭左議政洪樂性。
정조 9년 · 목
敎曰。昨聞備堂傳諭後所奏。再明次對。雖値齋日。伊後日次。卿當進參云。自此廟務不至委棄。曷勝欣企。卿其加意愼攝。待一兩日後次對有命。須卽造朝事。遣史官傳諭于左議政。
정조 9년 · 강
命鳳山池守才等論賞。
정조 9년 · 목
因海伯鳳山民池守才等濟活人命狀啓。敎以。鳳山池守才等濟活人命之功。極爲嘉尙。道伯亦已行査。則可知本事之的實。令該曹今日內。考例論賞。以示朝家重人命之意。
정조 9년 · 강
假注書鄭㝡行。以左議政洪樂性附奏啓。
정조 9년 · 목
書啓。以爲臣奉聖敎。傳諭于左議政洪樂性所住處。則以爲昨日備堂來傳聖諭。一向言病。亦甚猥屑。敢以晦日次對進參附奏矣。不意近侍今又臨宣聖敎。寵渥逈越。謹當强策趨造。仰覲耿光云矣。
정조 9년 · 강
命坡州坡平山。還屬本牧。
정조 9년 · 목
奉常寺啓言。前坡州牧使柳誼所啓。本牧坡平山。曾屬本牧。而近自奉常寺收稅。依前還屬本牧命下矣。柴山所收零星。本不足爲得失有無。而 祭享衙門。關係甚重。依前自本寺句管需用。請分付。敎以。所收零星。得失無關云爾。則付之該牧。事甚方便。依前牧使所奏。特爲還屬本牧。此後更勿請屬本寺。
정조 9년 · 강
江華留守嚴璹疏陳私義乞遞。賜批。
정조 9년 · 목
疏略曰。臣竊有私義之不安者。臣之從姪思晩。新按海節。念臣叔姪。俱無一勞勩之可言。而偏沐隆渥。乃至於此。其何敢誘諉之公格之無所礙。而不思所以自處乎。亟遞臣居留之任。批以。嫌避旣非法典所載。卿其勿辭行公。
정조 9년 · 강
命李得濟收贖放送。
정조 9년 · 목
因到配啓本。敎以。罪累自罪累。情理自情理。法典所在之事。何必靳持。依例收贖放送。不加一棍。又卽宥還。蓋以不治治之。令銓曹知悉。
정조 9년 · 강
水原府軍器城牒堞修繕。董事諸裨以下。施賞有差。
정조 9년 · 목
兵曹啓言。水原府軍器城牒堞修繕。而四人請賞。終涉過濫。首褒人論賞置之。土校令本府請從優施賞。敎以。城牒堞廨舍及旋旗器械。無不一新。此近來所罕聞。該府使事。極爲可嘉。董事諸裨。豈無酬勞之擧。首勞人加資。其次陞敍。其次邊將除授事。令政院捧承傳。
정조 9년 · 강
命鳳山池守才等幷加資。
정조 9년 · 목
兵曹啓言。鳳山池守才等。拯活人命。亦過定式。幷施加資。而係干恩賞。上裁。金一貫等。從優題給。請分付。敎以。十五名拯活。猶施加資之賞。今此鳳山閑良池守才之五十餘人拯活。同郡閑良金德振。海州騎兵崔太奎等。三十餘人拯活。俱極可尙。其在勸後之道。不可無別般賞典。幷依例加資。其中池守才半百活人。前所未聞。分付該道臣。令地方官各別陞差收用。報來後。仍令狀聞。他餘條件。依回啓施行。
정조 9년 · 강
命二所收券官汰拿。試官等。幷施不敍之典。
정조 9년 · 목
二所啓言。昨日收券數入啓。而卽聞收券官金載翼所告。昨夜計數之際。未免錯誤遺漏。今以遺漏之數幷計。入啓之數。改修正以入。而臣等觸事昏憒。惶恐待罪。收券官之誤計試券。事甚可駭。請拿處。敎以。此自有試所以後。所未聞之事。入門數之與收券數相左。猶可說也。至於此事。大關後弊。收券官事。萬萬駭然。爲先汰去。令該府拿問。各別重勘。卿等之事事顚錯。亦云可訝。其在嚴科場之道。不可罷職而止。卿等幷施不敍之典。
정조 9년 · 강
明陵展謁。命以晦初推擇。行 祭時。各 陵遣大臣攝行。
정조 9년 · 목
因禮曹啓稟。敎以。當詣 明陵展謁。仍行 祭禮。躬審役處。日子以今晦來初推擇。局內諸 陵展拜。當臨時從便爲之。外邑主站官進排幷除之。明陵行 祭時。各 陵祭享。依例遣大臣攝行。
정조 9년 · 강
召見禮判金履素。畿伯徐有防。承旨趙鼎鎭于誠正閣。
정조 9년 · 목
予曰。擇日官果令入來乎。鼎鎭曰。已待令矣。予命招入。擇日官池日賓金熙京。予曰。 陵幸日子。禮判果已草擇乎。履素曰。今月內則無吉日。九月初四日爲吉云矣。予曰。旬後則日寒可慮。初四日果好。而初一二日間。亦無可合之日耶。擇日官進前詳奏也。日賓等奏曰。初二亦爲吉日。而猶不如初四矣。予曰。勿論初二與初四。必以淸明之日。預度以定也。日賓等曰。此則天意。雖不敢測度。而初四日似尤好矣。予曰。近來日氣甚暄。霜降未免太遲耶。有防曰。霜降尙遠。故晩穀亦有成實之望云矣。予曰。畿伯則留待。
정조 9년 · 강
明陵展謁時。命兵曹不緊馬匹減省。
정조 9년 · 목
司僕寺啓言。 明陵展謁時。各差備入把馬別單書入。而其中驛馬。令兵判知委各驛。請使之入把。允之。敎以。本寺馬則依抹下數擧行。兵曹馬則令兵判不緊馬匹。十分減省。至於問安馬。各 殿問安幷除之。只承旨春坊問安各一次。大殿中使問安一次磨鍊事。分付兵曹。
정조 9년 · 강
明陵展謁時。軍兵命依春幸例磨鍊。
정조 9년 · 강
陵幸時。命進排等事。畿伯省減。
정조 9년 · 목
敎曰。今番 陵幸時。畿邑用民力處。皆以儲置米。依近例會減。植炬只出宮時爲之。其他進排等事。畿伯旣承筵敎。比前例省減。俾除民弊事分付。驛馬亦於近道中徵來。關東海西幷勿論事。分付兵曹及司僕。
정조 9년 · 강
命禁衛營鄕軍賞試才。以回糧木分給。
정조 9년 · 목
因該營下番鄕軍賞試才設行單子。敎以。大將旣在役所。以回糧木分給。
정조 9년 · 강
監試一所進初試榜目。
정조 9년 · 목
敎曰。左副承旨許遞。前望單子入之。待下批牌招察任。
정조 9년 · 강
命黃泰熙定配草記置之。
정조 9년 · 목
刑曹以冒濫擊錚罪人黃泰熙定配明川府押送啓稟。敎以。復官太寬。遠配太酷。律文之惟低惟仰。專係於自上處分可乎。此草記置之。
정조 9년 · 강
命曺海振等刻期囚禁。捧招以聞。
정조 9년 · 목
刑曹啓言。監試一所捉送挾册人安定周等三人。攔入人金好愼等十人。二所捉送挾册人任允白等十三人。攔入人金重奎等二十九人。而戊戌庚子科場時。挾册人停二擧。攔入人限已身降定水軍。依此擧行。而其中曺海振等八人。中路逃躱。一人自現。其餘七人。今方跟捕。而不可以儒罰施行。分輕重照勘。敎以。中路逃躱人。刻期囚禁。仍卽嚴問捧招以聞。
정조 9년 · 강
命二所收券官等汰拿。試官等禁推。
정조 9년 · 목
二所啓言。封彌官姜彙鈺所告。以爲終場試券號字軸。割封之後。又有號字軸。臣等旣不得考較。而收券官謄錄官之致此疊書之患。事未前有。請幷拿處。敎以。初場收券張數之多於入門數。已極駭然。終場收券單子數爻之與原收券相左。又何等不察。而至於此草記中陳聞事。比諸上款。做錯尤有重焉。無論奸僞有無。同字二軸。極爲訝惑。當該收券官謄錄官等。令政院捧現告。爲先汰去。令該府拿問。捧口招以聞。卿等擧措。事事駭怪。不可不敍而止。卿等事過後禁推。以此知悉。
정조 9년 · 강
推京畿監司徐有防。
정조 9년 · 목
禮曹啓言。 顯陵塗灰修改。在於上年寒食。而當初不善監役。致有限內執頉之擧。依定式拿處。頭目匠手。令攸司請從重科治。從之。敎以。各 陵塗灰剝落處。不言方位者。道臣狀辭。難免違式。該監司推考。
정조 9년 · 강
命趙時種捧供以聞。恩彥君房失貨推給。
정조 9년 · 목
義禁府啓言。禮山前縣監趙時種反覆嚴問。猶似漫漶。請刑推得情。敎以。一供再供。極意漫漶。渠所爲萬萬痛駭。更捧供以聞。該宮房因渠已故。反失宮貨於民人者。事極無義。日前刑曹草記。雖曰勿徵於民間爲批。而渠處推給。容或無怪。以此意分付刑曹。未推給錢貨。刻期推給後。使之草記。
정조 9년 · 강
明陵展謁。命以來九月初四日爲之。
정조 9년 · 목
因禮曹推擇啓稟也。
정조 9년 · 강
召見承旨及一所試官。補土堂上監印郞廳差使員于誠正閣。承旨金夢華李亨元柳炯[焵:I-PERSON]。一所試官金尙集趙弘鎭韓光植。補土堂上徐有大。監印郞廳李家煥。差使員柳曾養。
정조 9년 · 목
予曰。以榜目見之。則一所可謂善爲矣。尙集曰。向日筵席親承下敎後。爲臣子者。孰不欲竭力盡誠。而臣等猶未善爲。終有不察之慮矣。予曰。近來早就取之習。何以則從此釐正乎。尙集曰。今番則因此飭敎。大有實效。此後二三次。連爲如今番擧行。則似爲永久遵守矣。予曰。二所事。卿果得聞否。尙集曰。略聞之矣。予曰。收券之多於入門。前所未有之事。其餘執頉者。非一二而止耳。弘鎭曰。近來科作。全不成樣。而今番則尤有未能擇者。收券雖曰近五千。而皆是一樣句法。雖有實才云者。亦不能讀書。元文之不足現著句作之間。實未能取捨其好否。而且渠輩全以早呈爲務。此且不能盡其旨意。若使少緩此弊。則更出講法。以爲着實做讀。則似勝於前矣。予曰。雖出講法。而非久必又罷之。出之何益。大抵渠輩不足責也。自其父兄。亦不能讀書者。何能敎其子弟乎。朝廷之無文。亦以此故也。仍敎家煥曰。印出聞已畢役。粧黃自何日爲之乎。家煥曰。自明日始役矣。謂亨元曰。進去 明陵奉審。鶯峰亦爲奉審以來。予曰。卿果勞役矣。築堤後所見何如。有大曰。誠好矣。予謂曾養曰。汝所見亦如何。對曰。小臣自待罪本 園。有意而未遂矣。今番訖役後見之。則非但潦水時無汎濫之患。白虎外邊。自此無虛疏之慮矣。予曰。役處浩大。而告訖於二日之半。誠神速矣。有大曰。負土時。每一負給一分。則擧皆爭先負來。故工役因此速畢矣。予曰。赴役軍丁。爲幾許耶。有大曰。以價計之。則幾爲千金。以負土數計之。則似近萬餘名矣。予謂曾養曰。來脈補土之議。始出於汝云。然否。對曰。小臣別無主議之事。而當初以事力不逮之故。其中緊急處。略略補築矣。予曰。物力何以辦得而爲之耶。對曰。丙申新定火巢時。火巢內民田。盡爲給價。故秋成後自本 園收稅。則錢爲二百兩。租爲九十石。故報禮曹請得。以此或用於補土植木。或用於營造齋舍行閣矣。予曰。安樂峴鋪石之議。亦出於汝云。然否。對曰。小臣別無主議之事矣。予曰。是果汝之始議云矣。對曰。來脈極甚穿鑿。若鋪磚石則甚好。爲言而已。予曰。築堤處植木云。植何木耶。對曰。植老嘉子矣。予曰。此時植此木而能生乎。對曰。此木則雖五六月植之。無枯死之慮矣。予曰。植幾許株耶。對曰。所植似爲六百餘株矣。予曰。聞高陽將有廢棄之慮云。故特命相換。準職陞遷。姑未知何時。而其前則以爲蘇弊之地。
정조 9년 · 강
遞承旨鄭宇淳。以金尙集代之。
정조 9년 · 목
敎曰。都承旨連日懸病。可知實病之難强。許遞。前望單子入之。待下批牌招察任。
정조 9년 · 강
命差使員柳曾養準職除授。
정조 9년 · 목
敎曰。 園所白虎築堤役事。長過百步。高爲丈餘。而告完在二日半。植木亦近千株。董事之臣。如是效勞。誠極嘉歎。日前纔已頒賞。今雖不得疊施。其中差使員柳曾養。自在 園宮。殫誠職事。主峰及來龍補土。捐俸新築。今又有此勞役。安樂峴鋪石。外白虎築堤。其議亦皆始出於此人。由前由後。豈無別般嘉獎之擧。準職除授。待窠卽爲調用。
정조 9년 · 강
命交河郡守柳曾養。高陽郡守成雲柱相換。
정조 9년 · 목
敎曰。 弘陵補土處工役。亦甚不些。待堂上上來。當擇日始役。而差使員雖命差定。如非本地方官。自多掣肘。交河高陽地方官。今日政相換事分付。仍命除朝辭赴任。
정조 9년 · 강
監試二所進初試榜目。
정조 9년 · 목
敎曰。明日欲於食後行次對。卿可疆參耶。玆遣史官。卿其自諒。附奏史官事。傳諭于左議政。又敎曰。二十九日次對。進定於明日。大臣尙未蘇完。午後來會事。遣史官傳諭。
정조 9년 · 목
以尹承烈爲大司憲。洪周萬爲執義。金光岳權世規爲掌令。朴宗正爲持平。徐美修爲修撰。洪樂恒爲副修撰。
정조 9년 · 강
假注書鄭㝡行以左議政洪樂性附奏啓。
정조 9년 · 목
書啓以爲。臣奉聖敎。傳諭于左議政所住處。則以爲匪意史官臨宣聖諭。特下次對之命。而仍有自量附奏之敎。縱有難疆之端。豈敢更事言病。謹當趨承。以伸區區之忱云矣。
정조 9년 · 목
因二所試官沈豊之尹尙東成種仁等囚單子。敎以。放。
정조 9년 · 강
嚴飭監試武初試。
정조 9년 · 목
因兵曹武科初試入門官單子。敎以。以今番監試觀之。科場之不嚴。可以反隅。況武科則昨秋廣所。出於同慶之意。而武士等認爲飭禁稍弛。若有作奸犯科之弊。當隨現重繩。至於增式。又與庭試有異。京華武士之作俑。如癸卯增廣。則試官差備官。亦難免嚴勘。以此意。自本曹預爲知委武士處。開場日場外書揭。以爲期於無犯之地。
정조 9년 · 강
御誠正閣。行晝講及次對。知事徐有隣特進官鄭好仁。承旨柳焵。玉堂李錫夏兪漢敬。假注書洪義浩。史官金健修尹行任。宗臣西淸君煋。武臣李煜。